དོན་དུ་ཞེས་གསུངས་པ་དང་འགྲིག་ཅིང་། ཕྱི་མ་ནི་ཡང་ན་ནི་གདུགས་བདུན་ཞེས་བྱ་བ་ལ་སོགས་པ་བར་དོའི་ཚེ་ཚད་ཀྱི་དབང་དུ་མཛད་ནས་གསུངས་པ་དང་འགྲིག་ལ། གཉིས་ཀ་ཡང་ཚུལ་འདི་ལ་འབྱུང་སྲིད་དེ། སེམས་ཅན་གྱི་མོས་པ་དང་། བག་ཆགས་ཀྱང་བསམ་གྱིས་མི་ཁྱབ། དམ་པའི་ཆོས་ཀྱི་ཡོན་ཏན་ཡང་བསམ་གྱིས་མི་ཁྱབ་པའི་ཕྱིར་རོ། །རྒྱལ་པོ་རྒྱལ་རིགས་སྤྱི་བོ་ནས་དབང་བསྐུར་བ་ཞེས་གསུངས་ལ། དབང་བསྐུར་བའི་ཚུལ་གཉིས་ཏེ་རིགས་བརྒྱུད་མིན་པ་དབང་བསྐུར་བ་དང་། རིགས་བརྒྱུད་དབང་བསྐུར་བའོ། །དང་པོ་ནི། ཡུལ་དེའི་རྒྱལ་པོ་རབ་ཆད་ནས། དགེ་སློང་དང་བྲམ་ཟེ་རྣམས་ཀྱིས་བཀྲ་ཤིས་ཀྱིས་རྫས་ཀྱི་གང་བའི་རིན་པོ་ཆེའི་བུམ་པ་བསྒྲུབས་ཏེ། ཚེས་གྲངས་བཟང་པོ་ལ་ཡུལ་མི་ཐམས་ཅད་བསགས་ཏེ། ཁྲོམ་ཁྲོད་དུ་གླང་པོ་ཆེའི་སྣ་ལ་རིན་པོ་ཆེའི་བུམ་པ་བཏགས་ཏེ་ཁྱམས་དུ་བཏང་བས་ན་མི་གང་གི་སྤྱི་བོར་རིན་པོ་ཆེའི་བུམ་པ་བཞག་པ་དེ་རྒྱལ་པོ་མངའ་གསོལ་བ་ཡིན་ཏེ། རྒྱལ་པོ་བདེ་སྤྱོད་བཟང་པོ་བཞིན་ནོ། །རིགས་བརྒྱུད་དབང་བསྐུར་བ་ནི་གླང་པོ་ཆེའི་སྣ་ལ་བུམ་པ་མི་འདོགས་ཀྱི། བཀྲ་ཤིས་ཀྱི་རྫས་ཀྱིས་གང་བའི་རིན་པོ་ཆེའི་བུམ་པ་ལེགས་པར་བསྒྲུབས་པ་དེ། དགེ་སློང་ངམ། བྲམ་ཟེའམ། ཡབ་རྒྱལ་པོས་སྲས་ཀྱི་སྤྱི་བོར་བཞག་སྟེ་རྒྱལ་པོར་མངའ་གསོལ་བ་ཡིན་ནོ། འདིར་རྩེ་ཐང་སངས་ལྷུན་གྱིས་སྨན་བླའི་རྣམ་བཤད་ལས་སངས་རྒྱས་ཀྱིས་མཐུས་བདག་ཅག་གིས་དེ་བཞིན་གཤེགས་པ་སྨན་གྱི་བླ་བཻ་ཌཱུརྻའི་འོད་ཀྱི་རྒྱལ་པོའི་མཚན་ཐོས་ཏེ་བདག་ཅག་ལ་ཡང་ངན་འགྲོར་འགྲོ་བའི་འཇིགས་པ་འབྱུང་བར་མི་འགྱུར་རོ། །ཞེས་གསུངས་པའི་དོན་ལ་བརྟགས་ན་གནོད་སྦྱིན་གྱི་སྡེ་དཔོན་རྣམས་འཇིག་རྟེན་པ་ཡིན་པར་གསལ་ཏེ་སངས་རྒྱས་ཀྱི་མཐུས་སྨན་པའི་རྒྱལ་པོའི་མཚན་ཐོས་པའི་དབང་གིས་ངན་འགྲོར་མི་འགྲོ་བའི་གདེང་ཐོབ་པ་ཡིན་པའི་ཕྱིར་དང་། འཕགས་ཡིན་ན་སྨན་པའི་རྒྱལ་པོའི་མཚན་མ་ཐོས་ཀྱང་ངན་འགྲོར་མི་འགྲོ་བའི་གདེང་སྔར་ནས་ཐོབ་པ་གཅིག་དགོས་པའི་ཕྱིར་དང་། འཁོར་འཇིག་རྟེན་དང་འཇིག་རྟེན་ལས་འདས་པའི་གདན་ཡང་བཤམ་ཞེས་གསུངས་པའི་འཁོར་འཇིག་རྟེན་པ་ནི་འདི་དག་ལ་བྱེད་དགོས་པའི་ཕྱིར་རོ། །འོ་ན་གནོད་སྦྱིན་གྱི་སྐབས་སུ་འཕགས་པའི་ཚོགས་དེ་དག་ལ་ཞེས་འདོན་མི་རིགས་པར་འགྱུར་རོ་ཞེ་ན། སྐྱོན་མེད་དེ་འཕགས་པ་མ་ཡིན་པ་ལའང་འཕགས་པ་ཞེས་པའི་ཆེ་བའི་ཚིག་འབུལ་བར་རིགས་པའི་ཕྱིར་ཏེ། མིའི་རྒྱལ་པོ་ལ་ལྷ་ཟེར་བ་བཞིན་ནོ། །དེ་ལྟར་ན་ཡང་འདི་དག་ལ་ཕྱག་འཚལ་བར་མི་རིགས་པར་འགྱུར་རོ། །ཞེ་ན། དེ་བཞིན་ནི་ཤིན་ཏུ་མ་གོ་བ་ཡིན་ཏེ། སངས་རྒྱས་ལ་སྐྱབས་སུ་སོང་ནས་འཇིག་རྟེན་པའི་ལྷ་གཞན་ལ་ཕྱག་མི་བྱ་གསུངས་པ་དེ། འཇིག་རྟེན་མི་ནག་པ་རྣམས་ཀྱི་བསྟེན་པར་བྱ་བའི་བཙན་རྒོད་དང་། ཀླུ་བདུད་ལ་སོགས་པ་སངས་རྒྱས་མ་མཐོང་། ཆོས་མ་ཐོས། འཕགས་པའི་དགེ་འདུན་ལ་མ་བསྟེན་པ་དེ་རྣམས་ལ་ཕྱག་འཚལ་བ་འགོག་པ་ཡིན་པའི་ཕྱིར་རོ། །གཞན་དུ་ན་དགའ་ལྡན་བཞུགས་པའི་བྱང་སེམས་ཚོགས་ལམ་པ་རྣམས་ཀྱིས་རང་གི་བླ་མར་གྱུར་པའི་བྱང་སེམས་སྦྱོར་ལམ་པ་རྣམས་ལ་ཕྱག་བྱས་ན་སྐྱབས་འགྲོའི་སྡོམ་པ་འཇིགས་པར་འགྱུར་ཞིང་། ཆ་གསུམ་གྱི་གཏོར་མ་བྱེད་དུས་ཕྱོགས་སྐྱོང་བཅུ་ལ་ཕྱག་འཚལ་བ་དེ་ཡང་མི་རིགས་པར་འགྱུར་རོ། །ཅེས་གསུངས་པ་འདི་དག་གི་རྣམ་དབྱེ་ཞིབ་པ་ནི་འོག་ཆོ་ག་ལ་འཁྲུལ་པ་བསལ་བའི་སྐབས་སུ་འཆད་པར་འགྱུར་ལ། འདིར་ཡང་ཅུང་ཟད་བཤད་ན། ཀུན་མཁྱེན་བླ་མ་བསོད་ནམས་སེང་གེའི་སྡོམ་པ་གསུམ་གྱི་རབ་ཏུ་དབྱེ་བའི་ཁ་སྐོང་གཞི་ལམ་འབྲས་གསུམ་གསལ་བར་བྱེད་པའི་ལེགས་བཤད་འོད་ཀྱི་སྣང་བ་ལས། སྨན་བླའི་གནོད་སྦྱིན་ལ་སོགས་པ། འཇིག་རྟེན་རང་རྒྱུད་པ་ཡིན་ན། སྨན་བླའི་ཆོ་ག་བྱས་པ་ཀུན། །སྐྱབས་འགྲོ་སྡོམ་པ་འཆོར་འགྱུར་ཏེ། །འཇིག་རྟེན་པ་ཡི་ལྷ་རྣམས་ལ། །ཕྱག་འཚལ་སྐྱབས་འགྲོ་བྱས་པའི་ཕྱིར། །ཞི་འཚོས་མདོ་ལས་གསུངས་པ་ཡི། །བདེ་གཤེགས་བརྒྱད་པོ་སངས་རྒྱས་སུ། །བྱས་ནས་སྐབས་དེར་དམ་ཆོས་བསྣན། །ལྷག་མ་སྐྱབས་སྒྲོལ་ལ་སོགས་པ། །འཇིག་རྟེན་འདས་དང་འཇིག་རྟེན་པའི། །སྐུར་སྟོན་དགེ་འདུན་དུ་བྱས་ནས། །སྐྱབས་གནས་གསུམ་ལ་ཕྱག་མཆོད་སོགས། །ཡན་ལག་དྲུག་པོ་དངོས་སུ་སྤྱད། །བདུན་པ་མདོ་ཡི་སྨོན་ལམ་ཉིད། །སྦྱར་བ་སྨན་བླའི་ཆོ་ག་ཡིན། །ཞེས་གསུངས་ཏེ། དེའི་དོན་ཡང་། སྨན་བླའི་སྐབས་ཀྱི་གནོད་སྦྱིན་གྱི་སྡེ་དཔོན་ཆེན་པོ་བཅུ་གཉིས་ལ་སོགས་པ་འཇིག་རྟེན་རང་རྒྱུད་པ་མ་ཡིན་ཏེ། དེ་ལྟ་ཡིན་ན། སྨན་བླའི་ཆོ་ག་བྱས་པ་ཀུན་ཆོས་ཅན། ཁྱོད་ཀྱི་སྐྱབས་འགྲོའི་སྡོམ་པ་འཆོར་བར་འགྱུར་ཏེ། ཁྱོད་ཀྱིས་འཇིག་རྟེན་པའི་ལྷ་རྣམས་ལ་ཕྱག་འཚལ་བ་དང་། སྐྱབས་སུ་འགྲོ་བ་བྱས་པའི་ཕྱིར། རྟགས་མ་གྲུབ་ན། དེར་ཐལ་ཏེ། སྨན་བླའི་གནོད་སྦྱིན་འཇིག་རྟེན་པའི་སྐུར་སྟོན་པ་གནོད་སྦྱིན་བཅུ་གཉིས་སོགས་ལ་ཕྱག་འཚལ་དང་། སྐྱབས་འགྲོ་བྱས་པ་གང་ཞིག སྨན་བླའི་སྐབས་ཀྱི་གནོད་སྦྱིན་བཅུ་གཉིས་སོགས་འཇིག་རྟེན་རང་རྒྱུད་པ་ཡིན་པའི་ཕྱིར། དང་པོ་གྲུབ་སྟེ། མཁན་པོ་ཞི་བ་འཚོས་སྨན་བླའི་མདོ་ལས་གསུངས་པའི་བདེ་གཤེགས་བརྒྱད་པོ་སངས་རྒྱས་སུ་བྱས་ནས་སྐབས་དེར་དམ་ཆོས་མདོ་ན་མེད་ཀྱང་བསྣན། བདེ་གཤེགས་བརྒྱད་ཀྱི་ལྷག་མ་སྐྱབས་སྒྲོལ་དང་འཇམ་དབྱངས་ལ་སོགས་པ་འཇིག་རྟེན་ལས་འདས་པ་དང་། ཚངས་པ་དང་རྒྱལ་ཆེན་བཞི་གནོད་སྦྱིན་བཅུ་གཉིས་རྣམས་འཇིག་རྟེན་པའི་སྐུར་ཚུལ་སྟོན་པ་རྣམས་དགེ་འདུན་དཀོན་མཆོག་ཏུ་བྱས་ནས་སྐྱབས་གནས་དཀོན་མཆོག་གསུམ་པོ་དེ་ལ་ཕྱག་འཚལ་བ་དང་མཆོད་པ་འབུལ་བ་སོགས་ཡན་ལག་དྲུག་པོ་དངོས་སུ་སྦྱར། བདུན་པ་མདོའི་སྨོན་ལམ་བརྒྱད་ཚན་གཉིས་དང་། བཞི་ཚན་བཞི། བཅུ་གཉིས་ཚན་གཅིག་སྟེ་སྨོན་ལམ་བཞི་བཅུ་རྩ་བཞི་པོ་ཉིད་སྦྱར་བ་བྱས་པ་ལ་སྨན་བླའི་ཆོ་ག་བྱས་པར་འཇོག་པ་ཡིན་པའི་ཕྱིར་རོ། །རྒྱུ་མཚན་དེས་ན་ཀུན་མཁྱེན་བླ་མའི་བཞེད་པ་སྨན་བླའི་གནོད་སྦྱིན་གྱི་སྡེ་དཔོན་བཅུ་གཉིས་སོགས་འཇིག་རྟེན་རང་རྒྱུད་པ་མ་ཡིན་པར་གསུངས་པ་འདི་ནི་རྨད་དུ་བྱུང་བའི་ལེགས་བཤད་དུ་སྣང་ངོ་། །བཞི་པ་གཞུང་དང་ཆོ་ག་ལ་འཁྲུལ་པ་བསལ་བ་ལ།
་་་་་སྔོན་གྱི་མཁས་པས་ཇི་ལྟར་གསུངས་པ་བཞིན་བཤད་པ་ལ།
གཞུང་ལ་འཁྲུལ་པ་བསལ་བ་དང་། ཆོ་ག་ལ་འཁྲུལ་པ་བསལ་བའོ། །དང་པོ་ལ། ཚིག་ལ་འཁྲུལ་བ་བསལ་བ་དང་། དོན་ལ་འཁྲུལ་པ་བསལ་བའོ། །དང་པོ་ནི། སྟན་ལ་ཞེས་པའི་ལ་ཚིག་ནོར། །སྲོག་འདོར་བ་ལ་འདོད་ཚིག་ནོར། །གཞན་ཡང་ཆོ་གའི་གཞུང་ཚིག་ལ། །བླུན་ཚིག་བསྲེས་པ་ཐམས་ཅད་ནོར། །ཞེས་གསུངས་ཏེ། རིན་པོ་ཆེའི་ཁྲི་སྟན་ལ་ཞེས་པའི་ལ་ཡིག་ནོར་ཏེ། སེང་གེའི་ཁྲི་སྟན་ལ་འཕགས་པ་སོ་སོའི་མངའ་ཐང་དང་འཚམས་པར་གྱུར་ཅིག་ཅེས་ཚིག་འོག་མ་དང་སྦྲེལ་རྒྱུ་ཡིན་པ་ལ། བླུན་པོ་མིག་ཐག་ཐུང་ངུ་དག་གིས་སྟན་ལ་དེ་བཞིན་གཤེགས་པ་མཚན་ལེགས་པར་ཡོངས་བསྒྲགས་ཞེས་དེ་མ་ཐག་ཏུ་སྦྲེལ་དགོས་པར་མཐོང་ནས་ཆོ་གའི་གཞུང་ཚིག་སླད་པ་ཡིན་པའི་ཕྱིར་རོ། །གླིང་མེད་པར་ཕྱིན་པ་སྲོག་འདོར་བ་ཞེས་བྱ་བ་ལ། སྲོག་འདོད་པ་ཞེས་བྲིས་པ་དང་། འདོན་པ་ཡང་ནོར་ཏེ། འདིའི་མདོ་ལ་སྲོག་འདོར་བ་ཞེས་འབྱུང་ཞིང་མདོ་ཆོག་དག་པ་རྣམས་ནའང་དེ་ཁོ་ན་ལྟར་ཡོད་པའི་ཕྱིར་དང་། དོན་ལ་བརྟགས་ཀྱང་དེ་ཉིད་འཐད་པའི་ཕྱིར་རོ། །ཅི་གནང་བར་མཛད་དུ་གསོལ་ལོ། །ཞེས་འདོན་པའང་ནོར་ཏེ། ཅི་སྣང་ཞེས་པའི་ཆེན་པོའི་དྲུང་དུ་ཞུ་བའི་ཚིག་ཡིན་པ་ལ་དེར་མ་གོ་བར་དགག་ཚིག་ཡིན་པར་བསམ་ནས་ལྷན་པ་གླན་པ་ཙམ་ཡིན་པའི་ཕྱིར་རོ། །དེ་བཞིན་དུ་གཞན་ཡང་ཆོ་གའི་གཞུང་ཚིག་ལ་ལར་བླུན་ཚིག་བསྲེས་པ་ཐམས་ཅད་ནོར་ཏེ། འཕགས་པའི་ཚོགས་དེ་ཐམས་ཅད་ལ་ཁྱད་པར་མེད་པར་སྦྱར་རྒྱུ་ཡིན་པ་ལ། ཆོས་དཀོན་མཆོག་ལ་སོགས་པ་དཀོན་མཆོག་འཕགས་པའི་ཚོགས་དེ་དག་ཐམས་ཅད་ལ་ཞེས་བྱ་བ་ལ་སོགས་པ་བླུན་པོའི་རིགས་སྒྲེ་བྱེད་པ་དང་། དུས་གསུམ་གྱི་འཕགས་པ་དང་སྐྱེ་བོའི་དགེ་བ་ཞེས་པ་ལ། སོ་སོ་སྐྱེ་བོའི་དགེ་བ་ཞེས་ཟེར་བ་དང་། འཇིག་རྟེན་གྱི་དོན་མཛད་ཅིང་ཞེས་པ་ལ། སེམས་ཅན་གྱི་དོན་མཛད་ཅིང་ཟེར་བ་དང་། གསོལ་བར་འཚལ་ལོ་ཞེས་པ་ལ་གསོལ་བར་འཚལ་ལགས་སོ་ཞེས་ཟེར་བ་དང་། ཕྱོགས་དགའ་མགུར་འགྲོ་ཞིང་ལས་ཀྱང་བྱེད་པར་གྱུར་ཅིག་ཞེས་པ་ལ། དགེ་བའི་ལས་ཀྱང་ཞེས་ཟེར་བ་དང་། བྱང་ཆུབ་སེམས་དཔའ་སེམས་དཔའ་ཆེན་པོ་སྐྱབས་སྒྲོལ་ལ་ཕྱག་འཚལ་ཞེས་པ་ལ། བྱང་ཆུབ་སེམས་དཔའ་སེམས་དཔའ་ཆེན་པོ་རྒྱལ་སྲས་སྐྱབས་སྒྲོལ་ཞེས་ཟེར་བ་དང་། བསམ་པ་ཐམས་ཅད་ཡིད་བཞིན་དུ་འགྲུབ་པར་འགྱུར་བའི་དེ་བཞིན་གཤེགས་པ་བདུན་གྱི་མཚན་དང་། ཞེས་པ་ལ། འགྲུབ་པར་འགྱུར་བ་དང་ཞེས་འབྱེད་ཚིག་བྱེད་པ་རྣམས་ཀྱང་ནོར་ཏེ། བདག་ཉིད་ཆེན་པོའི་ཚིག་བཟང་པོ་ལ་བློ་བཟོའི་ཚིག་གིས་བསླད་པ་ཡིན་པའི་ཕྱིར་རོ། །འདིར་རྩེ་ཐང་སངས་ལྷུན་གྱིས་སྨན་བླའི་བཤད་པ་ལས། ལྷ་སྲས་ཁྲི་སྲོང་ལྡེའུ་བཙན་གྱི་ཞལ་སྔ་ནས་ཞེས་པ་ལ་སྦྱིན་བདག་གི་ཞལ་སྔ་ནས་ཞེས་ཟེར་བའང་འཁྲུལ་ཏེ། སྐབས་ཀྱི་སྦྱིན་བདག་ལ་འདིའི་སྨོན་ལམ་རྣམ་པར་མི་འཚམས་པའི་ཕྱིར་རོ། །དེ་བཞིན་དུ་ཡུལ་སོ་སོའི་སྡེ་དཔོན་ལ་སྦྱོར་བ་ཡང་དོན་མེད་དོ། །དེས་ན་འདི་ནི་བོད་ཁམས་ཆོས་བཞིན་དུ་སྐྱོང་བའི་རྒྱལ་པོ་ཁྲི་སྲོང་ལྡེའུ་བཙན་དང་འདྲ་བ་ཞིག་ཡོད་ན་དེ་ལ་སྦྱོར་བར་རིགས་ཀྱང་དེ་འདྲ་མེད་པས་ཁྲི་སྲོང་ལྡེའུ་བཙན་ཉིད་དྲང་པོར་འདོན་པ་རིགས་ཏེ། ཁོང་ད་དུང་ཡང་སངས་མ་རྒྱས་པས་སྨོན་ལམ་འདི་ལྟར་འདེབས་དགོས་པའི་ཕྱིར་དང་། བོད་ཀྱི་བསྟན་པ་མཐའ་དག་གི་རྩ་ལག་ཡིན་པས་བོད་ཀྱི་བསྟན་འཛིན་ཐམས་ཅད་ཀྱིས་སྐུ་དྲིན་གསོབ་དགོས་པའི་ཕྱིར་དང་། ཁོང་ལ་དམིགས་པས་སྨོན་ལམ་འདི་ལྟར་བྱས་པས་བོད་ཁམས་ཐམས་ཅད་བདེ་བའི་སྨོན་ལམ་དུ་འགྱུར་བས་ཤིན་ཏུ་བསོད་ནམས་ཆེ་བའི་ཕྱིར་རོ། །ཞེས་བཤད་འདུག་པ་ནི་མཁས་པའི་ཞལ་སྒོ་ནས་འབྱུང་འོས་བའི་ཚིག་ཏུ་མི་སེམས་ཏེ། ཆོས་རྒྱལ་ཁྲི་སྲོང་ལྡེའུ་བཙན་འཇམ་པའི་དབྱངས་ཀྱི་སྤྲུལ་པ་ཡིན་པས། དེ་ལ་སྒྲིབ་སྦྱོང་དུ་དམིགས་པའི་ཆོ་ག་བྱ་མི་དགོས་པའི་ཕྱིར་དང་། ཆོས་རྒྱལ་དེ་ད་དུང་ཡང་སངས་མ་རྒྱས་པར་ཁྱེད་ཀྱིས་ཞལ་གྱིས་བཞེས་འདུག་པས། མཁས་པ་ཁྱེད་དུས་གསུམ་སྒྲིབ་མེད་དུ་གཟིགས་པའི་སངས་རྒྱས་དང་སྤངས་རྟོགས་མཉམ་པ་རང་ནི་ཅི་འདྲ་ཡིན། དེ་ལྟ་མ་ཡིན་ན་ནི་ཁ་ཚོན་གཅོད་པ་ཧ་ཅང་ཐལ་བའི་ཕྱིར་དང་། དེང་སང་གི་དུས་ཆོ་ག་འདི་ཚེ་འདས་ཚེ་ལྡན་སུ་ཞིག་གི་དོན་དུ་བྱེད་ཀྱང་དེ་དང་དེའི་མིང་བཞུགས་པ་ལུགས་འདིའི་ཆོ་ག་མཛད་པའི་མཁས་པ་ཚད་ལྡན་མང་པོའི་གསུང་རབ་ལས་ཀྱང་བཤད་ཅིང་། རང་ངམ་དམིགས་ཡུལ་གང་ཡིན་གྱི་མིང་བཅུག་པས་རྣམ་པ་གསལ་ཞིང་འདུན་པ་དྲག་པ་དེའི་གནད་ཀྱིས། སྨོན་ལམ་སོགས་གང་བསམ་པ་དེ་འགྲུབ་ངེས་པའི་རྒྱུར་འགྱུར་བས་ན་སྐབས་སུ་གང་བབས་ཀྱི་རང་ངམ་སྦྱིན་བདག་སོགས་ཀྱི་མིང་བཞུགས་པའམ་ཡང་ན་ཆོ་གའི་གཞུང་ལས་ཇི་ལྟར་འབྱུང་བ་བཞིན་གྱི་བདག་ཅག་ལ་སོགས་པའི་ཞེས་སྤྱི་འགྲོའི་ཚིག་ཁོ་ན་བརྗོད་ནས་རང་ངམ་དམིགས་ཡུལ་གྱི་མིང་འཇུག་པ་མ་བྱས་ཀྱང་ཆོག་གཞུང་གཙང་ཞིང་དོན་འཆད་པའི་སྐྱོན་དུ་མི་འགྱུར་བས་ལུགས་འདི་ནི་ཤིན་ཏུ་འཐད་པར་སེམས་སོ། །གཉིས་པ་ནི་ཆོ་གའི་གཞུང་དོན་ལ་དཔྱད་པའི་མཁས་པ་དག་གིས་མ་དག་པའི་བཤད་པ་མང་པོ་ལྷུག་པར་བརྡལ་འདུག་པ་རགས་རིམ་ཙམ་བཀག་ན། སྤངས་པ་ཆོས་དབྱིངས་ཡིན་པ་ནོར། །གཞལ་མེད་ཁང་གི་བཤད་པ་འཁྲུལ། །ཞལ་ཟས་སྔར་སྨོས་རྒྱུ་མཚན་འཆོལ། །ཕྱག་མཚན་དོན་ཡང་རྣམ་པར་འཁྱམས། །ཞེས་གསུངས་ཏེ། ཆོས་ཀྱི་དབྱིངས་རྣམ་པར་དག་ཅིང་ཞེས་པའི་ཆོས་དབྱིངས་དེ་སྒྲིབ་པ་སྤངས་པ་མཐར་ཐུག་པ་བྱེད་པའམ། སྐལ་བ་དང་ལྡན་པའི་སེམས་ཀྱི་ཆོས་ཉིད་རིགས་སུ་གྱུར་པ་ལ་བྱེད་པ་གཉིས་ཀ་ནོར་ཏེ། སྤངས་པ་ནི་ཀུན་རྫོབ་ཀྱི་བདེན་པ་ཡིན་པའི་ཕྱིར་དང་། སེམས་ཅན་གྱི་སེམས་ཀྱི་ཆོས་ཉིད་ལ་དམིགས་པའི་དབང་གིས་རྣམ་པར་དག་པ་ལ་སོགས་པའི་ཡོན་ཏན་འབྱུང་བས་འདིར་བདེན་པའི་སྟོབས་ཀྱིས་དེ་མ་ཐག་ཏུ་ཞིང་རྣམ་པར་དག་པ་འགྲུབ་པ་ལ་མི་ཕན་པའི་ཕྱིར་རོ། །མཐའ་རིན་པོ་ཆེ་ཕ་གུས་བརྩིགས་པ་ནི་དཀྱིལ་འཁོར་གྱི་ཕྱིའི་འཁོར་ཡུག་གོ །གནས་ཐམས་ཅད་པ་ཤིན་ཏུ་རྣམ་པར་ཕྱེ་བ་ནི་འཇིག་རྟེན་གྱི་ཁམས་མ་དག་པ་དང་མ་འདྲེས་པར་གནས་པའམ། དེ་བཞིན་གཤེགས་པ་སོ་སོས་འདུལ་བའི་གདུལ་བྱའི་ངོར་རང་གི་གནས་ཐམས་ཅད་དུ་ཤར་བའོ། །རྒྱ་ཡོངས་སུ་མ་ཆད་པ་ནི་གདུལ་བྱ་སྐལ་ལྡན་གྱི་ངོར་གནས་གང་དུའང་ཞིང་བཀོད་དེ་ལྟ་བུ་འབྱུང་བའོ། །ཉོན་མོངས་པའི་གནོད་པའི་དྲི་མ་ཐམས་ཅད་དང་བྲལ་བ་ནི་ཉོན་མོངས་པའི་སྟོབས་ཀྱིས་གྲུབ་པའི་དྲི་མ་ཟེགས་མ་ལ་སོགས་པ་དང་བྲལ་བའོ། །དྲན་པ་ནས་རྣམ་ཐར་སྒོ་གསུམ་གྱི་བར་ནི་རིན་པོ་ཆེ་པདྨའི་རྒྱལ་པོ་དང་སྦྱར་བར་བྱ་སྟེ། ཇི་ལྟར་པདྨ་འདམ་ལ་སོགས་པ་ལས་བྱུང་བ་བཞིན་དུ་ཆོས་ཀྱི་སྒོ་མཐའ་ཡས་པ་འཛིན་པའི་དྲན་པ་དང་སྤྱོད་པའི་བློ་གྲོས་དང་མངོན་སུམ་དུ་བྱེད་པའི་རྟོགས་པ་ལས་བྱུང་བ་དང་། ཇི་ལྟར་པདྨ་དྲོད་གཤེར་གྱི་ཁྱད་པར་འགྲོ་བ་བཞིན་དུ་ཞི་གནས་དང་ལྷག་མཐོང་གི་ཁྱད་པར་དུ་སོང་བ་ཡིན་པ་དང་། ཇི་ལྟར་པདྨ་གོས་པ་མེད་པས་འཇུག་པ་བཞིན་དུ་སྒྲིབ་པ་ལས་རྣམ་པར་ཐར་བའི་སྒོ་གསུམ་གྱིས་འཇུག་པའི་རིན་པོ་ཆེའི་པདྨའི་རྒྱལ་པོ་ཞེས་པའོ། །ཞེས་གང་བྲིས་པ་ཐམས་ཅད་ཀྱང་འཁྲུལ་ཏེ། མཐའ་རིན་པོ་ཆེ་ཕ་གུའི་རྩིགས་པ་ནི་འཇིག་རྟེན་གྱི་ཁམས་ཀྱི་ཕྱིའི་འཁོར་ཡུག་གམ། མཚོ་རྫིང་དང་ལྟེང་ཀས་མཐའ་སྐོར་ཡིན་པའི་ཕྱིར་དང་། གནས་ཐ་དད་པ་ཤིན་ཏུ་རྣམ་པར་ཕྱེ་བའི་གོ་བ་ཡང་གཞལ་མེད་ཁང་གཅིག་གི་ནང་དུ་གནས་ཐ་དད་པ་སྟོང་ཕྲག་མང་པོ་སོ་སོར་ཕྱེ་བའི་དོན་ཡིན་པའི་ཕྱིར་དང་། རྒྱ་ཡོངས་སུ་མ་ཆད་པ་ཡང་རྒྱ་ཁྱོན་གྱི་ཚད་ཤིན་ཏུ་ཆེ་བ་ཡིན་པའི་ཕྱིར་དང་། ཉོན་མོངས་པའི་གནོད་པའི་དྲི་མ་ཐམས་ཅད་དང་བྲལ་བ་ཡང་། ཉོན་མོངས་པའི་གནོད་པ་མི་སྐྱེ་བར་ཕན་པ་དང་བདེ་བའི་སྒོར་གྱུར་པ་ཡིན་པའི་ཕྱིར་དང་། དྲན་པ་དང་བློ་གྲོས་དང་རྟོགས་པ་ཆེན་པོས་ངེས་པར་འབྱུང་བ་ལ་སོགས་པ་ཡང་གཞལ་མེད་ཁང་གི་འོག་གཞིའི་པདྨའི་ཁྱད་པར་པ་སྦྱོར་བ་ཤིན་ཏུ་མི་རིགས་པའི་ཕྱིར། ཡོ་བྱད་བྱིན་གྱིས་བརླབ་པའི་སྐབས་སུ་ཞལ་ཟས་དང་ན་བཟའ་སྔར་སྨོས་པ་ནི་ལྷ་དང་མི་རྣམས་ཟས་གོས་ལ་གཙོ་བོར་བྱེད་པས་དེའི་ངོས་ནས་བཤད་ཅེས་པའང་འཆོལ་ཏེ་ལྷ་དང་མི་རྣམས་ཟས་ལ་གཙོ་བོར་བྱེད། བཏུང་བ་ལ་གཙོ་བོར་མི་བྱེད་པའི་ཁྱད་པར་མི་འགྲུབ་པའི་ཕྱིར་དང་། དེ་ལྟ་ཡིན་ན་མཆོད་པའི་སྐབས་སུ་མཆོད་ཡོན་དང་བྱུག་པ་སྔར་སྨོས་པ་ཡང་ལྷ་དང་མི་རྣམས་གང་ལ་གཙོ་བོར་བྱེད་པ་སྔར་བཤད་པ་ཡིན་པར་འགྱུར་བའི་ཕྱིར་རོ། །ཕྱག་མཚན་དུ་ཞེས་པའི་གོ་བ་ལག་ཏུ་ལེན་ཅིང་ཉམས་སུ་སྦྱོར་བ་ལ་བྱེད་པ་ཡང་རྣམ་པར་འཁྱམས་ཏེ། སྟོན་པ་ཤཱཀྱ་ཐུབ་པས་མི་མཇེད་འཇིག་རྟེན་གྱི་ཁམས་ཀྱི་སེམས་ཅན་རྣམས་ཉམས་སུ་མྱོང་བར་འགྱུར་བའི་ཕྱིར་རོ། །སིལ་སྙན་མ་བཀྲོལ་བ་ཡི་སྒྲ། །བྱད་སྟེམས་ལྟས་ངན་ཉིད་ཀྱི་རླབས། །ཀུན་ཏུ་འབར་བའི་སྐྱེ་བ་འམ། །སེམས་སྣང་ཡིན་ཞེས་འཆད་པ་མཚར། །སིལ་སྙན་ཆེད་དུ་གཏད་ནས་བཀྲོལ་བ་ལ་མ་ཡིན་པ་གཡེར་ཁ་ལ་སོགས་པའོ།